Fostul inspector școlar de religie din Sibiu Sorin Joantă a fost condamnat definitiv la doi ani și jumătate de închisoare cu suspendare, pentru luare de mită, după ce în 2013 ar fi primit bani de la un candidat la bacalaureat pentru a-l ajuta să promoveze examenul.

Purtătorul de cuvânt al Curții de Apel Alba Iulia, Cosmin Muntean, a declarat, miercuri, corespondentului MEDIAFAX, că instanța a decis, marți, condamnarea la doi ani și șase luni de închisoare cu suspendare a lui Sorin Joantă, pedeapsa Curții fiind cu șase luni mai mică față de cea dată inițial în acest caz de către Tribunalul Sibiu.

„Hotărârea Curții de Apel Alba Iulia este definitivă și dispune în principal reducerea condamnării aplicate inculpatului Sorin Joantă de la trei ani de închisoare cu suspendare la doi ani și șase luni de închisoare cu suspendare, condiționată pe durata unui termen de încercare de patru ani și șase luni, pentru săvârșirea infracțiunii de luare de mită”, a spus Cosmin Muntean.

În timpul bacalaureatului din 2013, procurorii Direcției Naționale Anticorupție – Serviciul teritorial Alba Iulia au început urmărirea penală în cazul lui Sorin Joantă, inspector școlar și președinte la acea dată al Comisiei de bacalaureat din centrul zonal de evaluare Sibiu, pentru trafic de influență, Viorel Giupană, funcționar la Colegiul Tehnic „Independența” din Sibiu, pentru trafic de influență, și Toma-Ștefan Stancă, candidat la examenul de bacalaureat, pentru cumpărare de influență.

Potrivit procurorilor anticorupție, Viorel Giupană a primit de la acel candidat suma de 2.200 de lei (echivalentul a 500 de euro), întrucât susținea că are influență asupra cadrelor didactice din Comisia de corectare a lucrărilor la examenul de bacalaureat, astfel încât să îi fie asigurată candidatului reușita la proba de Limba și Literatura Română.

Conform sursei citate, în calitate de inspector școlar și președinte al Comisiei de bacalaureat din centrul zonal de evaluare Sibiu, cu sarcini în organizarea și desfășurarea examenului în județ, Sorin Joantă a acceptat promisiunea de a primi de la Viorel Giupană o parte din suma de 2.200 de lei, pentru a interveni la evaluatorii din Comisia de corectare a lucrărilor la examenul de bacalaureat de la Colegiul Tehnic „Independența” din Sibiu, astfel încât candidatul Toma-Ștefan Stancă să promoveze proba de Limba și Literatura Română.

În 22 mai 2014, Sorin Joantă și Viorel Giupană au fost trimiși în judecată de procurorii DNA, iar în 15 octombrie Tribunalul Sibiu i-a condamnat la trei, respectiv doi ani de închisoare cu suspendare.

Toma-Ștefan Stancă și-a recunoscut faptele în timpul cercetărilor făcute de DNA și a fost condamnat prin acord de recunoaștere a vinovăției la șase luni de închisoare cu suspendare, pedeapsă acceptată și de Tribunalul Sibiu.